ai4bharat/Pralekha huggingface dataset:
सांख्यिकी आणि कार्यक्रम अंमलबजावणी मंत्रालय
अधिकृत आकडेवारीच्या दर्जाची हमी टिकवण्यासाठी सर्वसाधारण मार्गदर्शक तत्वे
नवी दिल्ली, 21 मे 2018
अधिकृत आकडेवारीवर सर्वसामान्य जनतेचा विश्वास टिकून रहावा आणि या आकडेवारीच्या माध्यमातून नागरीकांना विश्वासार्ह माहिती प्राप्त व्हावी, या उद्देशाने सांख्यिकी आणि कार्यक्रम अंमलबजावणी मंत्रालयाने ‘अधिकृत आकडेवारीच्या दर्जाची हमी टिकवण्यासाठी सर्वसाधारण मार्गदर्शक तत्वे’ जारी केली आहेत. http://mospi.nic.in/sites/default/files/main_menu/gazette_notification/notification_6apr18.pdf येथे ही तत्वे पाहता येतील.
देशातील सर्व राज्ये, केंद्रशासित प्रदेश आणि केंद्र सरकारच्या अखत्यारितील सांख्यिकी संबंधी सर्व संस्थांनी या मार्गदर्शक तत्वांचे अनुसरण करावे, असे सूचित करण्यात आले आहे. अधिकृत सांख्यिकी माहितीचा दर्जा सुधारण्याच्या दृष्टीने ही मार्गदर्शक तत्वे सर्व संबंधित विभाग आणि स्थानिक प्रशासनाच्या निदर्शनाला आणून द्यावीत, अशी सूचनाही जारी करण्यात आली आहे.
N.Sapre/M.Pange/D.Rane
(Visitor Counter : 70
केंद्रीय लोकसेवा आयोग
केंद्रीय लोकसेवा आयोगाने मे 2023 मध्ये अंतिम केलेले भर्ती निकाल
केंद्रीय लोकसेवा आयोगाने मे, 2023 महिन्यात खालील भर्ती निकाल अंतिम केले आहेत. शिफारस केलेल्या उमेदवारांना स्वतंत्रपणे पोस्टाद्वारे कळविण्यात आले आहे. इतर उमेदवारांच्या अर्जांचाही विचार करण्यात आला, मात्र त्यांना मुलाखतीसाठी बोलावणे/ पदासाठी शिफारस करणे शक्य झाले नाही
यादीसाठी येथे क्लिक करा
पर्यावरण, वन एवं जलवायु परिवर्तन मंत्रालय
ओझोन स्तराच्या संरक्षणाकडे जगाचे लक्ष वेधून घेण्यासाठी जागतिक ओझोन दिन ही संधी -डॉ. हर्ष वर्धन
सरकार, उद्योग, उद्योग संघटना आणि सर्व संबंधितांमध्ये सक्रिय सहकार्य वाढविण्याच्या गरजांवर भर देताना केंद्रीय पर्यावरण, वन आणि हवामान बदल मंत्री, हर्षवर्धन म्हणाले की जागतिक ओझोन दिन ही ओझोन स्तराचे संरक्षण करण्याच्या महत्वाच्या पर्यावरणीय समस्येकडे जगाचे लक्ष वेधण्याची संधी आहे.मंत्रालयाने प्रधान मंत्री कौशल विकास योजना  - अंतर्गत कौशल्य विकास व उद्योजकता  मंत्रालयाच्या सहकार्याने 100,000 रेफ्रिजरेशन आणि एअर कंडिशनिंग सर्व्हिसिंग तंत्रज्ञांच्या उन्नतीसाठी यापूर्वीच एक महत्त्वपूर्ण पाऊल उचलले आहे. ओझोनचा स्तर कमी करणाऱ्या घटकांना निष्प्रभ करण्यासाठी मॉंन्ट्रियल प्रोटोकॉलच्या मार्गदर्शनाखाली सातत्याने काम करण्याची गरज त्यांनी व्यक्त केली.
युवा व्यवहार आणि क्रीडा मंत्रालय
मिशन ऑलिम्पिक सेल  ने ऑलिम्पिकपटू इलावेनिल वालारिवन आणि प्रवीण जाधव यांच्या उपकरणांची देखभाल-दुरुस्ती आणि सुधारणा करण्याच्या प्रस्तावांना दिली मान्यता
नवी दिल्ली, 2 जून 2023
युवा व्यवहार आणि क्रीडा मंत्रालयाच्या  मिशन ऑलिम्पिक विभागाने 1 जून रोजी ऑलिम्पिकपटू नेमबाज इलावेनिल वालारिवन आणि तिरंदाज प्रवीण जाधव यांच्या उपकरणांची देखभाल-दुरुस्ती आणि सुधारणा करण्याच्या प्रस्तावांना मंजुरी दिली आहे.
या मंजुरीनंतर इलावेनिल तिच्या नेमबाजी उपकरणांच्या सर्व्हिसिंग आणि पेलेट चाचणीसाठी जर्मनीतील वॉल्थर फॅक्टरीत जाणार आहे, तर प्रवीण तिरंदाजी उपकरणांचा दुसरा संच खरेदी करणार आहे जो आगामी आंतरराष्ट्रीय स्पर्धांसाठी आवश्यक आहे. स्पर्धेच्या दरम्यान उपकरणे निकामी झाल्यास खेळाडूंना सर्व्हिसिंगसाठी वेळ दिला जात नाही.
मिशन ऑलिम्पिक विभागाने ने राष्ट्रकुल पदक विजेत्या श्रीजा अकुलाच्या आर्थिक सहाय्यासाठीच्या प्रस्तावालाही मंजुरी दिली आहे. चालू महिन्याच्या शेवटी नायजेरियातल्या लागोस येथे होणाऱ्या डब्ल्यूटीटी  कंटेडर स्पर्धेत श्रीजा अकुला सहभागी होणार आहे.
टार्गेट ऑलिम्पिक पोडियम स्कीम  श्रीजाच्या विमानाचे तिकीट, भोजन, निवास, स्थानिक वाहतूक, व्हिसा खर्च आणि इतर खर्चांसह विमा शुल्कासाठी निधी पुरवेल.
N.Chitale/V.Yadav/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 67
आरोग्य आणि कुटुंब कल्याण मंत्रालय
कोविडच्या ओमायक्रॉन व्हेरियंटविषयीची ताजी माहिती
‘जोखीम’असलेल्या देशांमधून आलेल्या 11 आंतरराष्ट्रीय विमानांमधील 3476 प्रवाशांच्या तपासणीनंतर 6 जण कोविड-19 बाधित आढळले
बाधित रुग्णांचे नमुने जनुकीय क्रमनिर्धारणासाठी पाठवले
स्थितीवर भारत सरकारचे बारकाईने लक्ष
नवी दिल्ली, 1 डिसेंबर 2021
कोविड-19 च्या चिंताजनक समजल्या जाणाऱ्या नव्या व्हेरियंटची माहिती मिळाल्यानंतर, आरोग्य विषयक प्रतिबंधक आणि व्यवस्थापनविषयक उपाययोजना म्हणून केंद्र सरकारकडून आंतरराष्ट्रीय प्रवाशांसाठी जारी केलेल्या मार्गदर्शक नियमांच्या परिचालनाच्या पहिल्या दिवशी, सहा आंतरराष्ट्रीय प्रवासी कोविड बाधित आढळले आहेत.
देशात लखनौ वगळता विविध आंतरराष्ट्रीय विमानतळांवर ‘जोखीम’असलेल्या देशांमधून मध्यरात्रीपासून संध्याकाळी चार वाजेपर्यंत एकूण 11 आंतरराष्ट्रीय विमाने उतरली. यामधून 3476 प्रवासी भारतात उतरले. या सर्व 3476 प्रवाशांच्या आरटीपीसीआर चाचण्या करण्यात आल्या. त्यापैकी केवळ 6 प्रवासी कोविड-19 बाधित आढळले.
या कोविड-19 बाधित प्रवाशांचे नमुने संपूर्ण जनुकीय क्रमनिर्धारणासाठी इन्साकॉग प्रयोगशाळांकडे पाठवण्यात आले आहेत. परिस्थितीवर भारत सरकार सातत्याने लक्ष ठेवून आहे आणि संपूर्ण सरकार या दृष्टीकोनातून महामारीचा सामना करण्यासाठी राज्ये/ केंद्रशासित प्रदेश यांना पाठबळ देत आहे.
M.Chopade/S.Patil/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 272
सामाजिक न्याय आणि सबलीकरण मंत्रालय
दिव्यांग व्यक्तींच्या सक्षमीकरणासाठी 2021 आणि 2022 या वर्षासाठीचे राष्ट्रीय पुरस्कार
दिव्यांग व्यक्ती सक्षमीकरण विभागाने 14.07.2022 रोजी जाहिरात प्रसिद्ध केली असून त्या द्वारे 2021 आणि 2022 या वर्षाच्या राष्ट्रीय पुरस्कारांसाठी  या ऑनलाईन पुरस्कार पोर्टलवर 15 जुलै ते 28 ऑगस्ट 2022 या काळात अर्ज मागवले आहेत. ही जाहिरात विभागाच्या www.disabilityaffairs.gov.in या वेबसाईटवर उपलब्ध आहे. वरील पुरस्कारांसाठी अर्ज/नामांकन पाठवण्याबाबत राज्ये/केंद्रशासित प्रदेश आणि इतरांनी व्यापक प्रसिद्धी द्यावी यासाठी 19.7.2022 रोजी त्यांना पत्र पाठवण्यात आली आहेत.
आरोग्य आणि कुटुंब कल्याण मंत्रालय
कोविड-19 अद्यायावत माहिती
चीन, हाँगकाँग, जपान, दक्षिण कोरिया, सिंगापूर आणि थायलंड येथून भारताकडे प्रवास करणाऱ्या आंतरराष्ट्रीय प्रवाशांनी प्रस्थान करण्यापूर्वी आरटीपीसीआर चाचणी करुन घेणे अनिवार्य, 1 जानेवारी 2023 पासून हवाई सुविधा पोर्टलवर त्याबाबतचा अहवाल प्रवासाआधी अपलोड करावा लागणार
भारतात येणाऱ्या 2% आंतरराष्ट्रीय प्रवाशांची चाचणी करण्याव्यतिरिक्तचे हे पाऊल
नवी दिल्ली, 29 डिसेंबर 2022
चीन, हाँगकाँग, जपान, दक्षिण कोरिया, सिंगापूर आणि थायलंड येथून भारतात प्रवास करणाऱ्या आंतरराष्ट्रीय प्रवाशांना संबंधित देश/गंतव्यस्थान येथून निघण्यापूर्वी आरटीपीसीआर चाचण्या करणे अनिवार्य असेल आणि 1 जानेवारी 2023 पासून आरटीपीसीआर चाचणीचा कोविड निगेटिव्ह अहवाल हवाई सुविधा पोर्टलवर अपलोड करावा लागेल. भारतासाठीचा प्रवास सुरू करण्याआधी 72 तासांच्या आत ही चाचणी करावी.
भारतात येणाऱ्या 2% आंतरराष्ट्रीय प्रवाशांची चाचणी करण्याव्यतिरिक्तचे हे पाऊल आहे असे आरोग्य आणि कुटुंब कल्याण खात्याने आज जारी केलेल्या एका पत्रकात म्हटले आहे.
जगभरातील, विशेषतः उपरोक्त देशांमधील, वाढत असलेल्या कोविड-19 परिस्थितीच्या पार्श्वभूमीवर ही खबरदारी घेतली जात आहे.G.Chippalkatti/V.Ghode/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 235
पंतप्रधान कार्यालय
व्हिएतनामच्या पंतप्रधानांसमवेत पंतप्रधान नरेंद्र मोदी यांची भेट
पंतप्रधान नरेंद्र मोदी यांनी हिरोशिमा येथील जी -7 शिखर परिषदेच्या पार्श्वभूमीवर व्हिएतनामचे पंतप्रधान फाम मिन्ह चिन्ह यांची 20 मे 2023 रोजी भेट घेतली.
दोन्ही नेत्यांनी द्विपक्षीय सर्वसमावेशक धोरणात्मक भागीदारीमधील प्रगतीचा आढावा घेतला. उच्च स्तरीय आदानप्रदान करण्यावर आणि द्विपक्षीय व्यापार आणि गुंतवणुकीच्या क्षेत्रातील बंध अधिक मजबूत करण्यावर दोन्ही नेत्यांनी सहमती दर्शवली.
संरक्षण, लवचिक पुरवठा साखळी तयार करणे, ऊर्जा, विज्ञान आणि तंत्रज्ञान, मनुष्यबळ विकास, संस्कृती आणि लोकांशी लोकांचे स्नेहबंध अधिक दृढ करणे या क्षेत्रातील संधींवर देखील दोन्ही नेत्यांनी विचारविनिमय केला.
दोन्ही नेत्यांमध्ये प्रादेशिक घडामोडींवरही सकारात्मक विचार मंथन झाले. त्यांनी आसियान आणि भारत-प्रशांत क्षेत्रातील सहकार्यावरही चर्चा केली.
पंतप्रधानांनी व्हिएतनामचे पंतप्रधान फाम मिन्ह चिन् यांना भारताच्या जी 20 अध्यक्षतेबद्दल माहिती दिली आणि ग्लोबल साऊथ क्षेत्राविषयीचा दृष्टिकोन आणि चिंता अधोरेखित करण्यासाठीच्या भारताच्या प्राधान्यक्रमांविषयी सांगितले.
शिक्षण मंत्रालय
केंद्रीय शिक्षण मंत्र्यांनी केल्या केंद्रिय परिक्षा मंडळाच्या 2021 मधील परिक्षांच्या तारखा जाहीर
केंद्रीय शिक्षण मंत्री रमेश पोखरियाल ‘निशंक’ यांनी आज केंद्रीय परिक्षा मंडळाच्या परिक्षांचा तारखा जाहीर केल्या.
10 वी व 12 वी च्या केंद्राच्या परिक्षा 4 मे 2021 ते 10 जून, 2021 या कालावधीत घेतल्या जातील व त्यांचे निकाल 15 जुलैच्या दरम्यान जाहीर होतील, असे पोखरियाल यांना सांगितले. बारावीच्या प्रयोगपरिक्षा 1 मार्च 2021 ला सुरू होतील अशीही माहिती त्यांनी दिली.
Announcing the date of commencement for #CBSE board exams 2021. @SanjayDhotreMP @EduMinOfIndia @cbse @mygovindia @MIB_India @PIB_India @DDNewslive https://t.co/PHiz3EwFvz
— Dr. Ramesh Pokhriyal Nishank  December 31, 2020
कोविड-19 महामारीमुळे विद्यार्थी, शिक्षक व शाळांना अकल्पित व अनिश्चित परिस्थितीला सामोरे जावे लागत आहे. तरीही, विद्यार्थ्यांच्या शिक्षणात कोणतीही अडचण येऊ नये म्हणून शिक्षक अविश्रांत परिश्रम घेत आहेत. शिक्षकांचे परिश्रम व त्यांनी तंत्रज्ञानाशी जुळवून घेत, शिकवण्याच्या नवनवीन पद्धतींचा अवलंब केल्याबद्दल त्यांनी शिक्षकवर्गाची प्रशंसा केली. डिजिटल माध्यमातून शिक्षणासाठी सरकारने विविध मंच आणि सामग्री उपलब्ध करून दिली, याकडे त्यांनी लक्ष वेधले.
विद्यार्थी, शिक्षक आणि पालकांनी केलेल्या सूचनांचा विचार करून परिक्षांच्या तारखांसंबधी निर्णय घेतल्याचे पोखरियाल यांनी स्पष्ट केले.
नवीन वर्षाच्या पूर्वसंध्येला शुभेच्छा देत पोखरियाल यांनी मंडळाच्या परिक्षेत तसेच पुढील आयुष्यात विद्यार्थ्यांना उत्तम यशाच्या शुभेच्छा दिल्या.
गृह आणि शहरी व्यवहार मंत्रालय
या सप्ताहाच्या शेवटी तरुणाईने निवडली स्वच्छता !
4000 हून अधिक शहर संघ भारतीय स्वच्छता लीगच्या दुसऱ्या आवृत्तीत झाले सामील
नवी दिल्ली, 19 सप्टेंबर 2023
भारतीय स्वच्छता लीग  च्या 2 ऱ्या आवृत्तीत 4000 हून अधिक शहरांनी भाग घेऊन स्वच्छ भारत मिशन- शहरी भाग ला नवीन चालना दिली. भारतीय स्वच्छता लीग  हा युवकांच्या नेतृत्वाखालील, स्वच्छतेशी संबंधित उपक्रमांमध्ये तरुणांच्या सहभागाला प्रोत्साहन देण्यासाठीचा शहरांतर्गत उपक्रम आहे. भारतीय स्वच्छता लीग  चा भाग म्हणून, शहरातील संघ स्वच्छतेचे विजेते म्हणून समुद्रकिनारे, पर्यटन स्थळे आणि टेकड्या उत्साहाने स्वच्छ करत आहेत. स्वच्छ भारत मिशन- शहरी भाग  अंतर्गत 2022 मध्ये भारतीय स्वच्छता लीग  ची उद्घाटन आवृत्ती एक भव्य यशस्वी उपक्रम ठरली, कारण सुमारे पन्नास हजार स्वयंसेवक शहरांना कचरामुक्त करण्यासाठी या उपक्रमात सहभागी झाले.
स्वच्छता पंधरवडा - स्वच्छता हीच सेवा 2023 चे आयोजन 15 सप्टेंबर ते 2 ऑक्टोबर दरम्यान करण्यात आले आहे - जो दिवस महात्मा गांधी जयंतीनिमित्त स्वच्छ भारत दिवस  म्हणून साजरा केला जातो. भारतीय स्वच्छता लीग , सफाईमित्र सुरक्षा शिबिर आणि स्वच्छता दिवस या मोहीमा स्वच्छता पंधरवड्या अंतर्गत राबविण्यात येत आहेत.
या शहरांनी भारतीय स्वच्छता लीग 2.0 साठी मनोरंजक अशी शहर संघांची नावे निवडली आहेत. निवडलेल्या संघाचे कर्णधार आणि सदिच्छादूत प्रसिद्ध बॅडमिंटनपटू पी व्ही सिंधू, प्लॉगमन रिपुदमन बेवली, टेबलटेनिसपटू स्वस्तिका घोष, गतविजेते चंडीगढ चॅलेंजर्स संघातील रामवीर तन्वर, हुन्सूर हीरोज, विकमासिंगपुरम, दांडेली स्वच्छता वॉरियर्स, कुश्तगी चॅम्पियन्स आणि अर्सिकेरे आर्मीचा नोंदणी करणाऱ्या पहिल्या संघांपैकी समावेश होता.
शहरांनी विविध प्रभावी स्वच्छता उपक्रम राबविले आणि सुंदर भित्तीचित्रे बसवली, त्याचबरोबर मानवी साखळी तयार करून आयएसएल 2.0 आणि स्वच्छता जनआंदोलनाच्या  संकल्पनेवर आधारित विविध प्रकारच्या रचना तयार केल्या. भोपाळमध्ये, एकेकाळी कचराकुंडी असलेल्या ठिकाणी योग दिन साजरा करण्यात आला. या बदललेल्या आणि स्वच्छ वातावरणात योग दिनाचे स्मरण करण्यासाठी नागरिक प्रतिनिधी, एनसीसी छात्र, स्काउट आणि गाईड आणि इतर अनेक जण एकत्र आले होते.
कर्नाटकातील दावणगेरे येथे भारताचा नकाशा तयार करण्यासाठी सुमारे 4,000 मुलांनी भाग घेतला, गतविजेत्या टीम चंदीगड चॅलेंजर्सने 10,000 लोकांना जेवण देण्यासाठी एसयुपी  मोफत महा लंगरचे आयोजन केले होते, तर अलेप्पीमध्ये स्वच्छतेसाठी 'सेव्ह द लेक' नावाने जलयात्रा काढण्यात आली होती.
विविध राज्यांतील मुख्यमंत्र्यांनी या उत्साहात सहभागी होऊन नागरिकांना स्वच्छता जनआंदोलनात सहभागी होण्यासाठी प्रोत्साहित केले. उत्तरप्रदेशचे मुख्यमंत्री योगी आदित्यनाथ यांनी स्वच्छता ही सेवा उपक्रमा अंतर्गत 5 सफाईमित्रांचा सत्कार केला तसेच आयएसएल 2.0 च्या टी-शर्ट आणि टोप्यांचे वाटपही केले. मणिपूरचे मुख्यमंत्री एन. बिरेन सिंग यांनी मणिपूरमध्ये स्वच्छता ही सेवा मोहिमेचे उद्घाटन केले आणि प्रत्येक नागरिकाला स्वच्छ भारतासाठी योगदान देण्यास सांगितले. उत्तराखंडचे मुख्यमंत्री पुष्कर सिंह धामी यांनी 10, 5 आणि 2 किलोमीटर अंतराच्या 'स्वच्छता लीग मॅरेथॉन' ला हिरवा झेंडा दाखवून भारतीय स्वच्छता लीगची सुरुवात केली.S.Patil/Shraddha/Vikas/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 67
गृह मंत्रालय
केंद्रीय गृह राज्यमंत्री जी. किशन रेड्डी यांनी 21 व्या ‘ऑल इंडिया कॉन्फरन्स ऑफ डायरेक्टर्स, फिंगरप्रिंट ब्यूरो – 2020’ चे उद्घाटन केले
पंतप्रधान नरेंद्र मोदी यांचे सरकार गुन्हेगारी आणि दहशत खपवून घेणार नाही
केंद्रीय गृहमंत्री अमित शहा गुन्हेगारीमुक्त भारताच्या निर्मितीवर विश्वास ठेवतात आणि आमच्या सरकारचे उद्दीष्ट जात-पात, धर्म, आणि प्रांत यापुढे जाऊन गुन्हेगारीचे उच्चाटन करणे हे आहे
नवी दिल्ली, 13 ऑक्टोबर 2020
केंद्रीय गृह राज्यमंत्री जी. किशन रेड्डी यांनी 21 व्या ‘ऑल इंडिया कॉन्फरन्स ऑफ डायरेक्टर्स, फिंगरप्रिंट ब्यूरो – 2020’ चे डिजीटल उद्घाटन केले तसेच राष्ट्रीय गुन्हे नोंद ब्युरो  ने स्थापन केलेल्या ई-सायबर लॅबचे उद्घाटन केले.
यावेळी जी. किशन रेड्डी आपल्या भाषणात म्हणाले, पंतप्रधान नरेंद्र मोदी यांचे सरकार गुन्हेगारी आणि दहशतवादाप्रति शून्य सहनशीलतेवर विश्वास ठेवते. मोदी सरकार हे खपवून घेणार नाही . केंद्रीय गृहमंत्री अमित शहा यांच्या नेतृत्वाखाली गुन्हेमुक्त भारत निर्माण करण्याचे आमचे उद्दीष्ट असल्याचे ते पुढे म्हणाले. जी. किशन रेड्डी म्हणाले की जाती, पंथ, धर्म, किंवा प्रदेशच्या भिंगातून कोणत्याही गुन्ह्याकडे पाहण्यावर सरकार विश्वास ठेवत नाही, कारण गुन्हा मानवता आणि शांतीविरूद्ध आहे आणि सरकार महिला आणि वंचितांविरोधात गुन्हे कदापि सहन करणार नाही. सर्व पीडितांना जलद आणि निर्णायक न्याय मिळवून देण्यासाठी आवश्यक त्या सर्व उपाययोजना करेल.
जी. किशन रेड्डी म्हणाले की कायदा आणि सुव्यवस्था हा राज्याचा विषय असला तरी पोलिस दलांच्या आधुनिकीकरणात आणि क्षमता वाढवण्यात तसेच कायदा आणि सुव्यवस्था राखण्यात राज्य सरकारांना मदत करण्यात केंद्र सरकारची महत्त्वपूर्ण भूमिका आहे. ते पुढे म्हणाले की केंद्रीय गृहमंत्री अमित शहा यांनी पोलिस दलांच्या आधुनिकीकरणाच्या महत्वावर भर दिला. 2019-20 या आर्थिक वर्षात केंद्र सरकारने देशभरातील पोलिसांच्या आधुनिकीकरणासाठी 780 कोटी रुपये दिले.
फिंगरप्रिंटसचे महत्त्व अधोरेखित करताना रेड्डी म्हणाले की फिंगरप्रिंट हे त्याचे वैशिष्ट्य, कायमस्वरूपीपणा, वैयक्तिकता आणि अधिग्रहणात सुलभतेमुळे एक आवश्यक साधन आहे. ते म्हणाले की, गुन्हे आणि गुन्हेगारांचे दस्तावेज आणि शोध घेण्यात नोंदी आणि फिंगरप्रिंट डेटाचे डिजिटायझेशन एक महत्त्वपूर्ण पाऊल आहे. त्यांनी आत्मविश्वास व्यक्त केला की संपूर्ण संगणकीकृत राष्ट्रीय स्वयंचलित फिंगरप्रिंट आयडेंटिफिकेशन सिस्टम  लवकरच कार्यरत होईल आणि पोलिस दलाला फायदा होईल.
आर्ट सायबर फॉरेन्सिक टूल्सच्या सहाय्याने एनसीआरबीने स्थापित केलेल्या ईसायबर लॅबचे उद्घाटन करताना किशन रेड्डी म्हणाले की, ऑक्टोबर महिना हा राष्ट्रीय सायबर सुरक्षा जनजागृती महिना म्हणून साजरा केला जातो आणि सायबर गुन्ह्यांचा तपास करण्यासाठी ई-सायबर लॅब मदत करेल.
एनसीआरबीचे संचालक रामफल पवार म्हणाले की, एनसीआरबीबरोबर भागीदारीमध्ये नॅशनल आटोमेटेड फिंगर प्रिंट सिस्टम  हा गेम चेंजर असेल. वास्तविक तत्त्वावर फिंगरप्रिंट्सच्या आधारे गुन्हेगारांची ओळख पटवण्यासाठी नाफिस तपास अधिकाऱ्यांना मदत देखील पुरवेल.
केंद्रीय गृह मंत्रालयाचे वरिष्ठ अधिकारी, गुजरात, राजस्थान आणि मध्य प्रदेशातील एनसीआरबीच्या तिन्ही प्रशिक्षण केंद्रांचे अधिकारी व्हिडिओ कॉन्फरन्सिंगद्वारे उपस्थित होते.
M.Iyengar/S.Kane/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 135
माहिती आणि प्रसारण मंत्रालय
फ्रॅकफर्ट आंतरराष्ट्रीय ग्रंथ प्रदर्शनात भारतीय दालनात महात्मा गांधी यांच्या 150व्या जयंतीनिमित्त मल्टीमीडिया प्रदर्शनाचे आयोजन
नवी दिल्ली, 19 ऑक्टोबर 2019
फ्रॅकफर्ट इथल्या आंतरराष्ट्रीय ग्रंथ प्रदर्शनात भारतीय दालनात महात्मा गांधीजींच्या 150व्या जयंतीनिमित्त मल्टीमीडिया प्रदर्शन आयोजित करण्यात आले होते. गांधीजींचे जीवन आणि तत्वज्ञान यांचे दर्शन घडवणारी दांडीयात्रा काढण्यात आली. युवा विद्यार्थी यामध्ये मोठ्या संख्येने उत्साहात सहभागी झाले.
सत्य आणि अहिंसा या गांधीजींच्या संदेशावर नव्याने भर देण्यासाठी संपूर्ण जग गांधीजींची 150वी जयंती साजरी करत असल्याचे फ्रॅकफर्ट इथल्या भारताच्या महावाणिज्य दूत प्रतिभा पारकर यांनी सांगितले. यामध्ये सहभागी झालेल्या विद्यार्थ्यांना त्यांनी पारितोषिके दिली. जग उत्तम व्हावे यासाठी बापूंनी दाखवलेल्या मार्गाचे अनुसरण करण्याची प्रतिज्ञा घेतल्यानंतर कार्यक्रमाची सांगता झाली.
फ्रॅकफर्ट इथल्या ग्रंथ प्रदर्शनात माहिती आणि प्रसारण मंत्रालय दरवर्षी सहभाग घेते. यंदा प्रथमच मल्टीमीडिया प्रदर्शन आयोजित करण्यात आले होते. गांधीजी आणि इतर प्रमुख नेत्यांची माहिती टचस्क्रीनद्वारे तात्काळ मिळत असल्याने यावर्षी हे दालन आकर्षणाचे केंद्र ठरले.
दरवर्षी ऑक्टोबरमध्ये भरणारे फ्रॅकफर्ट आंतरराष्ट्रीय ग्रंथ प्रदर्शन हे मोठे आणि महत्वाचे ग्रंथप्रदर्शन आहे. यावर्षी 16 ते 20 ऑक्टोबर दरम्यान पाच दिवस हे प्रदर्शन आयोजित करण्यात आले.
B.Gokhale/N.Chitale/P.Kor
(Visitor Counter : 51
सुक्ष्म, लघु आणि मध्यम उदयोग मंत्रालय
जम्मू-काश्मीरमधील दहशतवाद प्रभावित भागातील महिलांनी निर्मित केलेल्या खादी रुमालांच्या विक्रीचा केंद्रीय मंत्री नितीन गडकरी यांच्या हस्ते शुभारंभ
नवी दिल्ली, 17 डिसेंबर 2019
सूक्ष्म, लघु आणि मध्य उद्योग खात्याचे केंद्रीय मंत्री नितीन गडकरी यांच्या हस्ते आज खादी रुमाल विक्रीचा शुभारंभ करण्यात आला. खादी आणि ग्रामोद्योग आयोगाचे अध्यक्ष व्ही. के. सक्सेना यावेळी उपस्थित होते.
काही वर्षापूर्वी काश्मीरमधल्या दहशतवाद प्रभावित भागातील आणि जगण्यासाठी संघर्ष करणारी काही कुटुंब जम्मू जवळच्या नाग्रोटा भागात राहण्यास आली. बेरोजगार आणि उत्पन्नाचे साधन नसणाऱ्या महिलांना स्वत-निर्भर होऊन कुटुंबाची उपजिविका करता यावी यासाठी खादी आणि ग्रामोद्योग आयोगाने 2016 मध्ये नाग्रोटा येथे रुमाल तयार करण्याचे केंद्र सुरू केले.
केव्हीआयसीच्या या पुढाकारात समाजातल्या दुर्बल घटकांच्या सबलीकरणाच्या बापूंच्या स्वप्नांचे प्रतिबिंब उमटले आहे, असे गडकरी यांनी यावेळी सांगितले. गरजूंसाठी रोजगार उपलब्ध करून देणाऱ्या या आगळ्या वेगळ्या उपक्रमाला लोकांनी पाठिंबा द्यावा, असे आवाहन गडकरी यांनी केले.
सुरुवातीला पाच कोटी खादी रुमाल विक्रीचे लक्ष निश्चित करण्यात आले असल्याचे व्ही. के. सक्सेना यांनी सांगितले. हे रुमाल तयार करताना 44 लाख मनुष्य दिवसांची रोजगार निर्मिती होईल आणि विविध कारागिरांना 88 कोटी रुपयांचा रोजगार उपलब्ध होईल, असे ते म्हणाले.
S.Tupe/J.Patankar/P.Kor
(Visitor Counter : 110
आयुष मंत्रालय
एकात्मिक औषध विभाग स्थापन करण्यासाठी आयुष मंत्रालय आणि एम्स एकत्रित कार्य करणार
नवी दिल्ली 9 डिसेंबर 2020
आयुष मंत्रालय आणि एम्स म्हणजेच अखिल भारतीय आयुर्विज्ञान संस्थेच्यावतीने एकात्मिक औषध विभाग स्थापन करण्यासाठी एकत्रित कार्य करण्याचा निर्णय घेण्यात आला आहे. आयुष मंत्रालयाचे सचिव वैद्य राजेश कोटेचा आणि एम्सचे संचालक डॉ. रणदीप गुलेरिया यांनी सीआयएमआरच्या पाहणीचा संयुक्त दौरा करून आढावा घेताना हा निर्णय घेतला आहे. आयुष मंत्रालयाकडे एक उत्कृष्टता योजना आहे, त्या माध्यमातून सीआयएमआरला चांगले सहकार्य प्राप्त होत असल्याचे यावेळी त्यांनी नमूद केले.
याप्रसंगी सीआयएमआरचे प्रमुख डॉ. गौतम शर्मा आणि आयुष मंत्रालयाचे वरिष्ठ अधिकारीही उपस्थित होते. सीआयएमआरच्यावतीने सध्याच्या काळात अतिशय परिणामकारक ठरलेल्या योग आणि आयुर्वेद शाखांवर अत्याधुनिक पद्धतीने संशोधन करण्यात येत आहेत. त्यांचा आढावा घेऊन या संशोधनातून निघालेले निष्कर्ष पाहिल्यास आयुर्वेद किती प्रभावी आहे, हे स्पष्ट झाले आहे. त्यामुळे आता आणखी काही काळ संशोधन संयुक्तपणे सुरू ठेवण्याचा निर्णय आयुष आणि एम्सने घेतला आहे.
सीआयएमआरचे संशोधन कार्य आणि राबविण्यात येणारे इतर उपक्रम लक्षात घेऊन या संस्थेच्या विकासासाठी पुढच्या टप्प्यात सीआयएमआरसाठी स्वतंत्र ओपीडी आणि आयपीडी खाटांची व्यवस्था करण्याची आवश्यकता आहे. यासाठी आयुष मंत्रालयाचे सचिव आणि एम्सच्या संचालकांनी सहमती दर्शवली आहे. सीआयएमआरमध्ये रूग्णांची वाढती संख्या, अनेकांना या उपचारामध्ये असणारी रूची आणि केंद्राच्या संशोधन कार्याचा वाढता व्यााप लक्षात घेऊन लवकरच एम्समधील एकात्मिक औषधाचा स्वतंत्र विभाग विकसित करणे शक्य आहे. एम्स विभागामध्ये कायम स्वरूपामध्ये असलेले प्राध्यापक आणि कर्मचारी यांच्या मदतीने या विभागाचे काम सुरू करणे शक्य होणार आहे.
एकात्मिक औषध विभागाच्या निर्मितीसाठी आयुष मंत्रालय सीआयएमआरला पाठिंबा देणार असल्याची माहिती यावेळी आयुष मंत्रालयाच्या सचिवांनी दिली. कोविउ-19 महामारीच्या काळामध्ये सीआयएमआरने केलेल्या संशोधनातून मिळालेले निष्कर्ष उल्लेखनीय आहेत. हे उत्साहवर्धक परिणाम लक्षात घेऊन यापुढे एकात्मिक औषध पद्धती स्विकारण्यात आली तर त्याचा उत्तम प्रभाव दिसून येईल. महामारीच्या काळामध्ये सार्वजनिक आरोग्याला झालेले लाभ लक्षात घेऊन, संयुक्त औषधोपचाराची नितांत गरज असल्याचे दिसून आले आहे.
कोविड रूग्णांवर उपचार करण्यासाठी आजार बरा झाल्यानंतरही काही काळजी घेण्याची आवश्यकता असते. अशावेळी सीआयएमआर आणि एम्सच्यावतीने संयुक्त आयुर्वेद आणि योग यांच्या माध्यमातून औषधोपचार करताना एक संयुक्त संमत उपचार पद्धती –प्रोटोकॉल विकसित करण्याचा निर्णय यावेळी घेण्यात आला.
यावेळी हरियाणातल्या झज्जर येथील राष्ट्रीय कर्करोग संशोधन केंद्रामध्ये एकात्मिक आयुष कर्करोग दक्षता सुविधा सुरू करण्यासंबंधीच्या कार्याचा प्रगतीचा आढावा घेण्यात आला. या सुविधा केंद्राचे काम लवकरात लवकर मार्गी लावण्याचा निर्णय यावेळी घेण्यात आला.
सीआयएमआरमध्ये कोविड-19 विषयक सुरू असलेल्या संशोधनाच्या कामाचे सादरीकरण यावेळी वरिष्ठ वैद्यकीय अघिका-यांसमोर करण्यात आले. सध्याच्या काळामध्ये अतिशय आवश्यक असलेल्या औषधोपचाराविषयी सीआयएमआरच्या कर्मचा-यांनी केलेल्या संशोधनाविषयी आयुष सचिव आणि एम्सच्या संचालकांनी कौतुक केले. या विभागामध्ये अतिशय उच्च प्रतिचे उपचार आणि संशोधन होत असल्यामुळे त्याचे परिणामही चांगले मिळत असल्याचे यावेळी सांगण्यात आले.G.Chippalkatti/S.Bedekar/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 261
राष्ट्रपती कार्यालय
मद्रास विधान परिषदेने संपूर्ण प्रातिनिधिक लोकशाही व्यवस्थेची बीजे पेरली जी स्वातंत्र्यानंतर साकार झाली: राष्ट्रपती कोविंद
चेन्नई येथे मद्रास विधान परिषदेच्या शतकपूर्तीनिमित्त आयोजित समारंभाला राष्ट्रपतींची उपस्थिती
नवी दिल्ली, 2 ऑगस्ट 2021
मद्रास विधान परिषदेने संपूर्ण प्रातिनिधिक लोकशाही स्वरूपाच्या प्रशासनाची बीजे पेरली जी स्वातंत्र्यानंतर साकार झाली असे राष्ट्रपती राम नाथ कोविंद म्हणाले. ते आज  चेन्नई येथे मद्रास विधान परिषदेच्या शतकपूर्तीनिमित्त आयोजित समारंभात बोलत होते. यावेळी त्यांनी तामिळनाडूचे माजी मुख्यमंत्री डॉ. कलाईगनार एम. करुणानिधि यांच्या तैलचित्राचे अनावरण केले.
राष्ट्रपती म्हणाले की मद्रास विधान परिषदेने अनेक दूरगामी कायदे केले आणि सुरुवातीच्या दशकात अनेक बदलही केले. लोकशाहीची भावना राज्य विधानमंडळाचा दीपस्तंभ राहिली आहे. समाजातील दुर्बल घटकांना सशक्त करण्यासाठी आणि लोकशाही बळकट करण्यासाठी देशभरात नंतरच्या काळात करण्यात आलेल्या अनेक पुरोगामी कायद्यांचा पाया या विधीमंडळाने रचला असे म्हणणे चुकीचे ठरणार नाही . गरीबांचे उत्थान करण्यासाठी आणि सामाजिक दुष्ट प्रवृत्ती दूर करण्यासाठी प्रशासनावर लक्ष केंद्रित करून लोकशाहीची मुळे जोपासण्याचे श्रेय या विधिमंडळाला देता येईल. या प्रदेशातील राजकारण आणि प्रशासन सकारात्मक आणि तर्कशुद्ध सामग्रीच्या भोवती विकसित झाले ज्यात वंचितांचे कल्याण हे उद्दिष्ट होते. देवदासी प्रथा रद्द करणे, विधवा पुनर्विवाह, शाळांमध्ये मध्यान्ह भोजन आणि भूमिहीनांना शेतजमिनीचे वितरण या क्रांतिकारी कल्पनांनी समाजात परिवर्तन घडवले. इथे कुणाचेही राज्य असो, कल्याणकारी राज्याची संकल्पना या विधिमंडळात खोलवर रुजलेली आहे.
तामिळनाडूचे माजी मुख्यमंत्री डॉ. कलाईगनार एम. करुणानिधि यांचे स्मरण करत राष्ट्रपती म्हणाले की, ' कलाईगनार' यांनी आपल्या राजकीय कारकीर्दीची सुरुवात अगदी किशोरवयातच केली होती, जेव्हा भारत स्वातंत्र्यासाठी लढत होता आणि त्यांनी अलिकडेच आपला निरोप घेतला. आदर्श डोळ्यासमोर ठेवून त्यांनी दलित लोकांसाठी काम करण्यास सुरुवात केली होती, तेव्हा भारत बेड्यांमध्ये बंदिस्त होता. परकीय राजवटीखाली दीर्घकाळ शोषण सुरु होते, गरीबी आणि निरक्षरतेने त्रस्त होता. जेव्हा त्यांनी शेवटचा श्वास घेतला, तेव्हा त्यांना समाधान वाटले असेल की या भूमीने आणि इथल्या लोकांनी सर्व आघाड्यांवर आश्चर्यकारक प्रगती आणि विकास केला आहे.
राष्ट्रपतींच्या संपूर्ण भाषणासाठी कृपया येथे क्लिक कराM.Chopade/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 199
अर्थ मंत्रालय
प्राप्तिकर विभागाच्या ई-फायलिंग पोर्टलवरुन दोन कोटींपेक्षा अधिक प्राप्तिकर विवरणपत्रे भरली गेली
नवी दिल्ली, 14 ऑक्टोबर 2021
प्राप्तिकर विभागाच्या ई-फाईलिंग पोर्टल  च्या माध्यमातून 13 ऑक्टोबर 2021 पर्यंत, दोन कोटी प्राप्तिकर विवरणपत्रे दाखल करण्यात आली आहेत. या नव्या पोर्टलची सुरुवात, सात जून 2021 ला झाली होती. सुरुवातीला करदात्यांना या पोर्टलवर विवरणपत्रे भरतांना अनेक अडचणी आणि त्रास होत असल्याच्या तक्रारी आल्या होत्या. या पोर्टलवर येत असलेले अनेक तांत्रिक अडथळे दूर करण्यात आले असून आता पोर्टलचे कार्यान्वयन सुरळीत सुरु झाले आहे.
13 ऑक्टोबर, 2021 पर्यंत 13.44 कोटींपेक्षा अधिक करदात्यांनी या पोर्टलवर लॉग इन केले आहे. साधारणपणे, 54.70 लाख करदात्यांना ‘फरगॉट पासवर्ड’ सुविधा उपलब्ध करुन देण्यात आली होती, जिच्या माध्यमातून त्यांना आपले पासवर्ड मिळवता आले आहेत.
सर्व प्राप्तिकर विवरणपत्रे ई-फायलिंगसाठी उपलब्ध करण्यात आली आहेत. आर्थिक वर्ष 2021-22 साठी आतापर्यंत दोन कोटींपेक्षा अधिक लोकांनी आतापर्यंत प्राप्तिकर विवरणपत्रे  भरली आहेत. यात सुमारे 86% आयटीआर 1 आणि 4 फॉर्म्स आहेत. यापैकी, 1.70 कोटी आयटीआरची पडताळणी पूर्ण झाली आहे.त्यापैकी, 1.49 कोटी आयटीआरची पडताळणी, आधार ओटीपीच्या माध्यामतून करण्यात आली आहे. आधार ओटीपी आणि इतर पद्धती केलेली पडताळणी प्राप्तिकर विभागासाठी महत्वाची आहे, कारण त्याच्याच माध्यमातून करपरतावेही दिले जातात.
ज्या करदात्यांनी आतापर्यंत आपली 2021-22 ची करविवरण पत्रे भरली नाहीत, त्यांनी ती भरावीत, असे आवाहन प्राप्तिकर विभागाने केले आहे.
M.Chopade/R.Aghor/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 179